ট্র্যাফিক জ্যামে ফেঁসে গেছেন। পৌঁছতে দেরি হয়ে যাবে বুঝতে পেরে মেজাজ ক্রমশ গরম হচ্ছে। এতো রোজকার অভিজ্ঞতা। কিন্তু, আপনার ক্ষতি শুধুমাত্র এই 'পথে হল দেরি'তেই আটকে থাকছে না। যানবাহন থমকে থাকায় গোটা দেশে অর্থনীতির ক্ষতি হচ্ছে। পরোক্ষে যার বোঝা বইতে হচ্ছে আপনাকেই।
 ওয়েব ডেস্ক : ট্র্যাফিক জ্যামে ফেঁসে গেছেন। পৌঁছতে দেরি হয়ে যাবে বুঝতে পেরে মেজাজ ক্রমশ গরম হচ্ছে। এতো রোজকার অভিজ্ঞতা। কিন্তু, আপনার ক্ষতি শুধুমাত্র এই 'পথে হল দেরি'তেই আটকে থাকছে না। যানবাহন থমকে থাকায় গোটা দেশে অর্থনীতির ক্ষতি হচ্ছে। পরোক্ষে যার বোঝা বইতে হচ্ছে আপনাকেই। হিসেব কষেছে আইআইএম কলকাতা এবং বেসরকারি সংস্থা ট্রান্সপোর্ট কর্পোরেশন অফ ইন্ডিয়া লিমিটেড। জাতীয় ও রাজ্য সড়ক মিলিয়ে সারা দেশে আঠাশটি রুটে এক বছর ধরে চালানো হয়েছে যৌথ সমীক্ষা। রিপোর্ট বলছে, একইভাবে শহরের রাস্তায় ট্র্যাফিকের ভিড়ে আপনার গাড়ির গতিও কমে যাচ্ছে। বাড়ছে প্রতি মাসে তেলের খরচ। পণ্যবাহী যানের গতি কমে যাওয়ায় যে ক্ষতি হচ্ছে পরোক্ষে তার বোঝাও বইতে হচ্ছে আপনাকেই। পণ্যবাহী যানের গতি কমে যাওয়ায় বাড়ছে পরিবহণ খরচ ও জোগানের ঘাটতি। যার জেরে বাড়ছে জিনিসের দাম। জ্বালানি আমদানির খরচ বেড়ে যাওয়ায় সরকারি কোষাগারে চাপ বাড়ছে। যার জেরে ব্যাহত হচ্ছে উন্নয়ন। বছরকয়েক আগে আইআইএম কলকাতার দুটি সমীক্ষায় এই ক্ষতির পরিমাণ ছিল তিরানব্বই হাজার কোটি টাকা। এ থেকেই স্পষ্ট বছর বছর পাল্লা দিয়ে বাড়ছে বিপদ। সড়কপথে পণ্য পরিবহণে ক্ষতির পরিমাণ কমাতে সরকারকে একাধিক পরামর্শ দিয়েছে আইআইএম কলকাতা। সারা দেশে অভিন্ন পণ্য ও পরিষেবা কর চালু হলে চেক পোস্টে নথি পরীক্ষার সময় কমবে বলেও মনে করছে আইআইএম কলকাতা। সমীক্ষা বলছে, খারাপ রাস্তা, চেক পোস্টে লম্বা লাইন, পুলিসি হেনস্থার মতো সমস্যা পূর্বাঞ্চল ও উত্তর-পূর্বাঞ্চলে অনেক বেশি। ফলে এখানে গাড়ির গতি জাতীয় গড়ের চেয়ে নীচে। দেশে পঁয়ষট্টি শতাংশ পণ্য পরিবহন হয় সড়কপথে। তিরিশ শতাংশ পণ্য যায় রেলপথে। বাকি পাঁচ শতাংশ পণ্য যায় জল ও আকাশপথে। রেলপথে পণ্য পরিবহণের খরচ সড়কের চেয়ে অনেক কম। এ জন্য রেলে ডেডিকেটেড ফ্রেট করিডর তৈরির পরিকল্পনা নেওয়া হয়েছে। জলপথে পণ্য পরিবহণ বাড়াতে এনডিএ আমলে নদী সংযোগের পরিকল্পনা গ্রহণ করা হয়। সমুদ্র বন্দরগুলির সঙ্গে রেল যোগাযোগ বাড়ানোর কথাও বলা হয় রেল বাজেটে। আইএমএম কলকাতার রিপোর্ট খতিয়ে দেখতে কমিটি তৈরির কথা জানিয়েছেন কেন্দ্রীয় সড়ক পরিবহণ মন্ত্রী নীতীন গড়করি। জলপথে পণ্য পরিবহণ বাড়াতে সরকার উদ্যোগ নিচ্ছে বলেও জানান তিনি।